2013.gada 17.septembrī Noteikumi Nr. 867

Rīgā (prot. Nr. 49 50.§)

**Valsts akciju sabiedrības "Latvijas Jūras administrācija" maksas pakalpojumu cenrādis**

Izdoti saskaņā ar

Jūrlietu pārvaldes un

jūras drošības likuma

6.panta otro daļu

1. Noteikumi nosaka valsts akciju sabiedrības "Latvijas Jūras administrācija" (turpmāk – Latvijas Jūras administrācija) valsts pārvaldes uzdevumu ietvaros sniegto maksas pakalpojumu cenrādi, tā piemērošanas kārtību, kā arī to personu loku, kuras ir atbrīvojamas no samaksas par sniegtajiem pakalpojumiem.

2. Latvijas Jūras administrācija maksas pakalpojumus sniedz saskaņā ar cenrādi (pielikums).

3. Šo noteikumu pielikuma I, II, III un IV nodaļā paredzēto pakalpojumu saņēmējs sedz uzturēšanās un transporta izdevumus, kas radušies Latvijas Jūras administrācijai, sniedzot pakalpojumu.

4. Ja šo noteikumu pielikuma II, III un IV nodaļā paredzētos pakalpojumus objektīvu iemeslu dēļ nav iespējams sniegt darba laikā tādā termiņā, kas apmierina pakalpojuma ņēmēju, un attiecīgos pakalpojumus pēc to ņēmēja pieprasījuma sniedz nakts laikā, ārpus darba laika vai svētku dienās, pakalpojuma cenai piemēro koeficientu 2.

5. Ņemot vērā kuģa tipu un darbības veidu, šo noteikumu pielikuma 2.1.apakšpunktā minēto pakalpojumu cenai piemēro šādus koeficientus:

5.1. pasažieru kuģiem – 1,7;

5.2. tankkuģiem – 1,5;

5.3. naftu saturošo ūdeņu uzkrājējiem un savācējiem – 1,3;

5.4. velkoņiem un ledlaužiem – 1,2.

6. Aprēķināto summu reizina ar koeficientu v, ņemot vērā kuģa vecumu gados (n):

v = 1 + n x 0,01.

7. Šo noteikumu pielikuma 10.punktā un 30.3., 30.4., 31.3., 31.4., 32.3. un 32.4.apakšpunktā minētos pakalpojumus sniedz 30 dienu laikā pēc pakalpojuma ņēmēja iesnieguma saņemšanas. Ja pakalpojums pēc tā ņēmēja pieprasījuma sniegts divu darbdienu laikā (steidzamības kārtā), pakalpojuma cenai piemēro koeficientu 2.

8. Šo noteikumu pielikuma 11.punktā un 30.1., 30.2., 31.1., 31.2., 32.1. un 32.2.apakšpunktā minētos pakalpojumus sniedz 30 dienu laikā pēc pakalpojuma ņēmēja iesnieguma saņemšanas. Ja pakalpojums pēc tā ņēmēja pieprasījuma sniegts vienas darbdienas laikā (steidzamības kārtā), pakalpojuma cenai piemēro koeficientu 2.

9. Šo noteikumu pielikuma 10.1.apakšpunktā minētā pakalpojuma cenai piemēro koeficientu 2, ja jūrnieka grāmatiņa ir bijusi nozaudēta vai anulēta.

10. Personai, kas pēc mācību iestādes beigšanas saņem pirmo sertifikātu, šo noteikumu pielikuma 11.punktā minēto pakalpojumu sniedz ar 50 procentu atlaidi no attiecīgās pamattarifa summas.

11. Šo noteikumu pielikuma 13.1.6.apakšpunktā minētā pakalpojuma cenu piemēro, ja programmas iesniedzējs atkārtoti pēc šo noteikumu pielikuma 13.1.5.apakšpunktā minētā pakalpojuma saņemšanas nav novērsis programmas satura novērtējumā norādītos trūkumus.

12. Šo noteikumu pielikuma 17.1.apakšpunktā un 27.punktā minētā pakalpojuma maksas aprēķināšanai lieto kuģa ūdensizspaidu (bez kravas), ja kuģim nav noteikta neto tilpības vienība (NT) vai neto reģistra tilpība vai ja neto tilpības vienība ir 0. Ja neto tilpības vienība (NT) ir 5000 un lielāka, aprēķinot maksu, uzskata, ka neto tilpības vienība (NT) ir 5000.

13. Šo noteikumu pielikuma 23.punktā minētā nodrošinātā prasījuma apmēru, kas kuģa obligācijā ir noteikts citā valūtā, izsaka *euro* saskaņā ar rēķina izrakstīšanas dienā noteikto grāmatvedībā izmantojamo ārvalstu valūtas kursu.

14. Šo noteikumu pielikuma 30., 31. un 32.punktā minētā pakalpojuma cenu piemēro arī tad, ja pēc izvērtēšanas netiek sniegts plāna apstiprinājums.

15. Šo noteikumu pielikuma 33.1. un 33.2.apakšpunktā minētā pakalpojuma cenu piemēro arī tad, ja pēc aizsardzības pārbaudes netiek izsniegts starptautiskais kuģa aizsardzības sertifikāts vai starptautiskais kuģa aizsardzības pagaidu sertifikāts.

16. Šo noteikumu pielikuma 33.3.apakšpunktā minētā pakalpojuma cenu piemēro arī tad, ja pēc aizsardzības pārbaudes netiek sniegts ostas iekārtas atbilstības apstiprinājums.

17. Šo noteikumu pielikuma 33.4.apakšpunktā minētā pakalpojuma cenu piemēro arī tad, ja pēc aizsardzības pārbaudes netiek izsniegts ostas atbilstības apstiprinājums.

18. Šo noteikumu pielikuma 37.punktā minētā pakalpojuma cenu piemēro arī tad, ja netiek izsniegts atbilstības sertifikāts.

19. Šo noteikumu pielikuma 38.punktā minētā pakalpojuma cenu piemēro arī tad, ja pēc izvērtēšanas apmācību programma netiek saskaņota.

20. Par šo noteikumu pielikuma 39.punktā minētā pakalpojuma saņemšanu:

20.1. cenu nosaka 70 % apmērā pasažieru kuģiem (kuģis, kuram ir pasažieru drošības apliecība) un kuģiem, kuri vienlaikus ir pasažieru un ro-ro tipa kuģi;

20.2. cenu nosaka 80 % apmērā ro-ro tipa kuģiem (kuģis, kuram šāds apzīmējums ir kuģa klasifikācijas apliecībā) un konteineru kuģiem (kuģis, kuram šāds apzīmējums ir kuģa klasifikācijas apliecībā);

20.3. cenu nosaka 50 % apmērā Latvijas kabotāžas kuģiem (kuģis, kas veic pārvadājumus vai iet balastā starp Latvijas ostām) un Latvijas zvejas kuģiem (kuģis, kas nodarbojas ar zvejniecību vai veic zivju apstrādi);

20.4. no samaksas ir atbrīvoti:

20.4.1. kara kuģi, krasta apsardzes, muitas, hidrogrāfijas, zinātnes un pētniecības kuģi, glābšanas kuģi, vides aizsardzības kuģi un mācību iestāžu kuģi;

20.4.2. hospitāļu kuģi;

20.4.3. labdarības misijas kuģi;

20.4.4. ostas flotes kuģi (kuģi, kuri pilda apkalpošanas funkcijas ostā, – velkoņi, liellaivas, peldošie celtņi, bunkurētāji, notekūdeņu, piesārņoto ūdeņu un atkritumu savācēji, ūdenslīdēju kuģi un citi kuģi, kuri pieder ostas pārvaldei vai ostas uzņēmumiem vai kurus nomā ostas pārvalde vai ostas uzņēmumi);

20.4.5. kuģi, kuru bruto tilpība (BT) ir mazāka par 200;

20.4.6. jahtas (sportam, atpūtai vai tūrismam paredzēts kuģošanas līdzeklis ar ūdens izspaidu līdz 80 tonnām);

20.4.7. kuģi, kuri spiesti ienākt ostā, jo ir reāli draudi kuģa apkalpes, pasažieru, kravas vai kuģa drošībai, kā arī lai veiktu remontu;

20.4.8. kuģi, kuri ienāk ostā, lai saņemtu degvielu vai citus apgādes materiālus, un neveic kravas operācijas.

21. No samaksas par šo noteikumu pielikuma 9.1.2.apakšpunktā minētā pakalpojuma saņemšanu ir atbrīvoti Latvijas Jūras akadēmijas, Latvijas Jūras akadēmijas jūrskolas un tās filiāļu, Liepājas Jūrniecības koledžas un Liepājas Jūrniecības koledžas jūrskolas klātienes nodaļas studiju beidzēji vienu reizi pirmā gada laikā pēc studiju beigšanas.

22. No samaksas par šo noteikumu pielikuma 26.4.apakšpunktā minētā pakalpojuma saņemšanu ir atbrīvotas valsts pārvaldes iestādes, kas īsteno tām deleģētos valsts pārvaldes uzdevumus, un privātpersonas saskaņā ar Informācijas atklātības likumu, kā arī tiesas un prokuratūra.

23. Atzīt par spēku zaudējušiem Ministru kabineta 2008.gada 22.decembra noteikumus Nr.1074 "Noteikumi par valsts akciju sabiedrības "Latvijas Jūras administrācija" valsts pārvaldes uzdevumu ietvaros sniegto maksas pakalpojumu cenrādi" (Latvijas Vēstnesis, 2008, 201.nr.; 2009, 9.nr.).

24. Skaidras naudas maksājumiem, kurus *Euro* ieviešanas kārtības likumā noteiktajā vienlaicīgas apgrozības periodā veic latos, piemēro Ministru kabineta 2008.gada 22.decembra noteikumus Nr.1074 "Noteikumi par valsts akciju sabiedrības "Latvijas Jūras administrācija" valsts pārvaldes uzdevumu ietvaros sniegto maksas pakalpojumu cenrādi".

25. Noteikumi stājas spēkā 2014.gada 1.janvārī.

Ministru prezidents Valdis Dombrovskis

Satiksmes ministrs Anrijs Matīss